मथुरा कोर्ट में चल रहे 13 केस को 1 करके हाईकोर्ट ट्रांसफर करने पर हुई बहस; अब 11 अप्रैल को सुनवाई
Krishna Janmabhoomi-Shahi Idgah Masjid Case श्रीकृष्ण विराजमान की तरफ से दाखिल वाद में रंजना अग्निहोत्री के अलावा हरी शंकर जैन, विष्णु जैन, करुणेश शुक्ला सहित 6 लोग वादी हैं।
मथुरा के श्रीकृष्ण जन्मस्थान और शाही ईदगाह मामले में सोमवार को हाईकोर्ट की लखनऊ बेंच में सुनवाई हुई। इसमें मथुरा कोर्ट में दाखिल 13 वादों को एक करने और सभी केस हाईकोर्ट ट्रांसफर करने की याचिका पर सोमवार को सुनवाई हुई। श्रीकृष्ण विराजमान की तरफ से वकील रंजना अग्निहोत्री, हरी शंकर जैन ने यह वाद हाईकोर्ट में दाखिल किया था। श्री कृष्ण जन्मस्थान शाही ईदगाह मामले पर हाई कोर्ट में सुनवाई के दौरान प्रतिवादियों ने समय मांगा। जिस पर कोर्ट ने अगली सुनवाई की तारीख 11 अप्रैल मुकर्रर कर दी। यह जानकारी हरी शंकर जैन ने दी।
सुप्रीम कोर्ट की वकील रंजना अग्निहोत्री ने पहले सभी वादों को एक में मर्ज करने के लिए सितंबर 2020 में मथुरा सिविल कोर्ट में वाद दाखिल किया था। इस केस को सिविल कोर्ट ने खारिज कर दिया था। इसके बाद अक्टूबर में यह केस रिवीजन के लिए जिला जज की कोर्ट में दाखिल किया। इस पर मथुरा कोर्ट में सुनवाई चल रही है। हालांकि, इस दौरान उन्होंने हाईकोर्ट में भी याचिका दायर कर दी।
श्रीकृष्ण विराजमान की तरफ से दाखिल वाद में रंजना अग्निहोत्री के अलावा हरी शंकर जैन, विष्णु जैन, करुणेश शुक्ला सहित 6 लोग वादी हैं। वहीं, वाद में सुन्नी सेंट्रल वक्फ बोर्ड, शाही ईदगाह मस्जिद कमेटी, श्री कृष्ण जन्मभूमि ट्रस्ट और श्री कृष्ण जन्म स्थान सेवा संस्थान को प्रतिवादी बनाया गया है।
खबर में आगे बढ़ने से पहले आपको सभी वाद के बारे में बता देते हैं...
वाद में समझौते को दी है चुनौती
श्रीकृष्ण विराजमान की तरफ से दाखिल वाद में 1968 में हुए समझौते को चुनौती दी गई है। 1946 में जुगल किशोर बिरला ने जमीन को श्री कृष्ण जन्मभूमि ट्रस्ट बना कर दे दिया था। जबकि देखभाल के लिए बाद में श्री कृष्ण जन्मस्थान सेवा संघ बनाया गया। इसके बाद 1968 में श्री कृष्ण जन्मस्थान सेवा संघ ने शाही ईदगाह कमेटी से समझौता कर लिया। इसी समझौते को अवैध करार देते हुए चुनौती दी गई है।
अमीन सर्वे के आदेश, 17 से पहले रिपोर्ट सौंपेंगे
उधर, पिछले सोमवार को श्री कृष्ण जन्मस्थान-शाही ईदगाह मामले में मथुरा कोर्ट में सुनवाई हुई थी। इसमें सिविल कोर्ट के जज नीरज गोंड ने रिट रिपोर्ट कोर्ट अमीन को सौंपी। कोर्ट अमीन शिशुपाल यादव ने रिट रिपोर्ट रिसीव की। रिट रिपोर्ट लेने के बाद अमीन यह तय करेंगे कि किस दिन सर्वे के लिए मौके पर जाना है। मौके पर पहुंचकर कोर्ट अमीन पक्षकार और प्रतिवादियों को भी बुलाएंगे। कोर्ट अमीन मौके पर जाकर शाही ईदगाह का सर्वे करेंगे। रिपोर्ट और नक्शा बनाकर 17 अप्रैल से पहले कोर्ट में पेश करेंगे।
